محمد سقراط- كود — جوج اعتدائات على مواطنات مغربيات فهاد الشهر الكريم بسبب ملابسهم “الغير محتشمة” لي تشهرات وتداولتها المواقع الإجتماعية ، وحدة فمارتيل ووحدة فكازا فعين الذياب ، حادثة مارتيل خرج بيان من ولاية أمن تطوان كيدوي على أن الأمر مجرد خلاف بين بياع وشراي وأم الفتاة ، وماشي هجمة جماعية لتغيير المنكر ، هادو فقط جوج حوادث لي قدرنا نعرفوهم اعلاميا ولكن راه بزاف ديال المضايقات لي كتعرض ليهم المرأة المغربية فهاد الشهر، كاع مكيوصلوا للإعلام ، وديما بدعوى احترام حرمة هاد الشهر . الجيل التاني ديال المهاجرين من القرى للمدينة ولي تزاد فالمدينة ولكن فأحياء هامشية ، ماقدر يحافظ على الطابع البدوي ديال الحشمة والوقار والنخوة ماقدر يتمدن وياخد ثقافة الحواضر ، والنتيجة هي جيل ديال بوزبال جاعر بدون قيم أو أخلاق وبدون سلوكات متمدنة لدرجة بزاف ديال المدن تم بدونتها ، وولات فيها اخلاق هجينة بلا اصل مبنية على التعدو والحكرة والتدخل فالآخر ، ومن غير رمضان كاين هادشي ، ولكنه كيتركز فرمضان لأنه بحال الى كيعطي شرعية دينية للمعتدي والمتحرش ، كيولي كيمارس الكلاخ ديالو بغطاء ديني ، لي يقدر يوصل فعدة حالات الى اعتداء جسدي ، مادام الدولة براسها كتعاقب مفطر رمضان جهرا ، فراه كيحس براسو بحال الى واقفة معاه الدولة فهادشي . حالات الإعتداء على المفطرين فرمضان أو البنات لي واخدات راحتهم فحوايجهم، مؤخرا ولات كتوثق بالفيديو ومع ذلك قليل فين كنشوفوا عقوبات صارمة اتجاه المعتدين ، بينما يعاقب شباب آخرون بالحبس على ود شاركوا فإحتجاج سلمي من أجل مطالب مشروعة ، كاين ألاف آخرين يفسدون فالأرض ويعتدون يوميا على مواطنين حيث ماجاوهمش على كانتهم أو مختالفين عليهم ، راه هذا هو الإرهاب لي خاص تحاربو الدولة هو ملي ينوضوا جماعة يعتديو على بنت حيث لابسة صاية فنهار ديال رمضان . قضاء الشارع أكثر حاجة ولات كتخلع فالشارع المغربي ، والإعتدائات على الاقليات أو على المرأة عموما ولات شيئ متداول وديما حاضر كخبر ، والعديد من مثل هاد الممارسات مكيتوثقش أو مكياخدش صدى فالمواقع الإجتماعية ، وحتى ملي فالحالات الشهيرة لي تشدو فيها المعتدين العقوبات كانت مخففة ، بينمات الأولى هو تشدد العقوبات فهاد المجال ، راها مسألة هيبة دولة كتمشي ملي كيولي بنادم كيدير شرع يديه ، ويولي المواطن فاقد الثقة فالأمن بأنه ياخدليه حقو من مثل هاد الأوباش ، راه هذا هو الإرهاب الحقيقي إرهاب الشارع لي كتعرض ليه كل مرأة أو مثلي أو واحد من الأقليات المختلفة كل نهار . 
اللي خص الدولة تحاربو هو إرهاب الشارع لي كتعرض ليه كل مرأة أو مثلي أو واحد من الأقليات المختلفة كل نهار ماشي شباب دارو تظاهرة سلمية